**דיא סבע** (בערבית: **ضياء سبع**; נולד ב-18 בנובמבר 1992) הוא כדורגלן ערבי-ישראלי, המשחק בעמדת החלוץ והקיצוני באמירייטס קלאב מליגת העל של איחוד האמירויות הערביות.

קריירת מועדונים
---------------

Dia Sabaסבע במדי מכבי נתניה, 2018
סבע נולד במג'ד אל-כרום, ישראל, למשפחה ערבית-מוסלמית. בן דודו הוא כדורגלן העבר והמאמן אחמד סבע.

התחיל את דרכו במחלקת הנוער של בית"ר טוברוק נתניה. בקיץ 2011 עבר למכבי תל אביב כחלק מ"מהפכת הצעירים" של המאמן מוטי איווניר.

לאחר שרשם רק שתי הופעות בארבעה חודשים הושאל בינואר 2012 להפועל באר שבע עד לתום העונה. ב-21 בינואר 2013 ערך את הופעת הבכורה שלו בבאר שבע, והבקיע צמד בניצחון 2–0 על הפועל חיפה. לאחר שעזר לקבוצה להישאר בליגה, הושאל לחצי עונה נוספת.

בינואר 2013 סבע הושאל בשנית לבני סכנין, במדיה רשם 10 הופעות.

לקראת עונת 2013/2014 חתם במכבי פתח תקווה, העולה החדשה לליגת העל, עמה הגיעה עד לחצי גמר גביע המדינה, שם הפסידה הקבוצה 1–2 למכבי נתניה, כאשר כבש בפנדל את השער היחיד של קבוצתו. בליגת העל ערך 29 הופעות בעונה זו, בהן כבש שלושה שערים.

לקראת עונת 2014/2015 חתם בקבוצת מכבי נתניה, העולה החדשה לליגת העל. ב-27 בדצמבר 2014 כבש את שער הבכורה שלו בקבוצה, שער הניצחון במשחק שהסתיים בתוצאה 1–0 על מכבי פתח תקווה. ב-21 במרץ 2015 כבש שער מבעיטה ישירה מכדור קרן, בניצחון 3–1 על הפועל פתח תקווה. בסוף העונה קרע את הרצועה הצולבת, וחזר לכשירות במאי 2016, עת ירד עם מכבי נתניה לליגה הלאומית.

בעונת 2016/2017 היה מלך השערים של מכבי נתניה בליגה הלאומית, עם 18 שערים בנוסף ל-12 בישולים, ובתום העונה העפיל עם הקבוצה בחזרה לליגת העל. בעונת 2017/2018 היה מלך השערים של ליגת העל עם 24 שערים, בנוסף לשבעה בישולים, ולצידו של ערן לוי הובילו את הקבוצה לפלייאוף העליון, והיא סיימה את העונה במקום החמישי בטבלה. בסך הכל שיחק ארבע שנים במכבי נתניה, ובמדיה ערך 100 הופעות ליגה, בהן כבש 45 שערים.

ב-17 בספטמבר 2018 חזר לקדנציה שנייה בהפועל באר שבע, ששילמה עבורו 1.9 מיליון אירו בנוסף להעברתו של גיא מלמד למכבי נתניה, וחתם לארבע שנים בקבוצה.

ב-29 בינואר 2019 חתם סבע לשלוש שנים בקבוצת גואנגג'ואו R&F מהליגה הסינית, אשר שילמה עבורו 5 מיליון דולר.

ב-27 בספטמבר 2020 חתם סבע לשנתיים בא-נסר דובאי, ובכך הפך לישראלי הראשון שחותם בקבוצה מאיחוד האמיריות הערביות. החתמה זו התבצעה מספר שבועות לאחר הסכם נירמול היחסים של ישראל עם האמירויות.

ב-17 באוקטובר ערך סבע הופעת בכורה בא-נסר, בתיקו 1–1 של א-נסר עם אל ג'זירה. ב-29 באוקטובר כבש שער בכורה בניצחון 0–3 על ואסל, בנוסף גם בישל שער באותו המשחק.

ב־22 באוגוסט 2022 חתם סבע לעונה אחת בסיוואספור מהליגה הטורקית. שבוע לאחר מכן ערך הופעת בכורה וכבש שער ראשון בהפסד 1–3 לבשיקטש.

ב-30 בינואר 2023 שב לישראל וחתם לשלוש שנים במכבי חיפה מליגת העל. בתחילת אירועי מלחמת חרבות ברזל שיתפה אישתו של סבע פוסט בחשבון האינסטגרם שלה שעסק בפגיעה בילדים ברצועת עזה כתוצאה מהפפצות צה"ל. הפוסט עורר זעם רב בקרב האוהדים ונמחק זמן קצר לאחר מכן. סבע ואשתו התנצלו על הפרסום, אך הלחץ של האוהדים על המועדיון נמשך וסבע נופה מסגל הקבוצה. בתחילת בפברואר 2024 עבר בהשאלה אל אמירייטס קלאב מליגת העל של איחוד האמירויות הערביות. במשחק הבכורה בקבוצה, במסגרת משחקי הגביע, כבש את שערו הראשון בקבוצה מבישול של אנדרס אינייסטה.

קריירה בינלאומית
----------------

לזכותו ארבע הופעות במדי נבחרת הנוער של ישראל עד גיל 19, וב-13 באוגוסט 2013 ערך את הופעת הבכורה שלו במדי הנבחרת הצעירה עד גיל 21, במשחק נגד בלגיה הצעירה. ב-8 בספטמבר 2013 הבקיע את שער הבכורה שלו בנבחרת הצעירה, בניצחון 7–2 נגד אזרבייג'ן עד גיל 21, כשבסך הכל ערך תשע הופעות במדי הנבחרת הצעירה, בהן כבש שני שערים.

ב-24 במרץ 2018 ערך את הופעת הבכורה שלו בנבחרת ישראל הבוגרת, כשנכנס כמחליף במשחק ידידות מול רומניה, בו הפסידה ישראל בתוצאה 1–2. ב-14 באוקטובר 2018 כבש את שער הבכורה שלו, בניצחון 2–0 על אלבניה בליגת האומות. ב-15 בנובמבר 2018 כבש צמד בניצחון במשחק הידידות הביתי 7–0 על נבחרת גואטמלה.

ב-11 באוקטובר 2020 שיחק בפעם האחרונה במדיה של הנבחרת הבוגרת, במסגרת עונת 2020/2021 של אופ"א, במשחק בו ישראל הפסידה בביתה 1–2 לצ'כיה. כשבסך הכל כבש סבע 3 שערים מתוך 11 הופעות, בכל המסגרות בכל השנים.

ב-16 במרץ 2023 סבע הודיע שהוא פורש מהנבחרת, כל עוד המאמן הלאומי אלון חזן עומד בראשה.

חיים אישיים
-----------

נשוי לנרמין ולהם שני ילדים.

תארים
-----

מכבי נתניה
* ליגה לאומית: 2016/2017

מכבי חיפה
* אליפות: 2022/2023
* אלוף האלופים: 2023

תארים אישיים
* מלך השערים של ליגת העל: 2017/2018

קישורים חיצוניים
----------------

ויקישיתוף מדיה וקבצים בנושא **דיא סבע** בוויקישיתוף
* דיא סבע, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר מכבי חיפה

הערות שוליים
------------

1. ↑  אופיר סער‏, "מאז איל ברקוביץ' לא היה מוסר כזה בישראל", באתר וואלה!‏, 3 במרץ 2012
2. ↑  הפועל באר שבע רכשה את דיא סבע תמורת 2.2 מיליון יורו, באתר וואלה!‏, 17 בספטמבר 2018
3. ↑  יניב טוכמן‏, דיא סבע חתם לשלוש שנים בגוואנגז'ו R&F, באתר וואלה!‏, 29 בינואר 2019
4. ↑  גידי ליפקין, ‏רשמית: דיא סבע חתם לשנתיים באל נאסר, באתר ONE‏, 27 בספטמבר 2020
5. ↑  יגאל גולדשטיין, ‏ההעברה של החלון: דיא סבע חתם במכבי חיפה, באתר ערוץ הספורט, 30 בינואר 2023
6. ↑  שמעון אלבז, "גם בעזה יש ילדים": הסטורי של אשתו של דיא סבע עורר זעם, באתר ynet, 17 באוקטובר 2023
7. ↑  שמעון אלבז, בדרך החוצה: כך התרסקו היחסים בין מכבי חיפה לדיא סבע, באתר ynet, 6 בנובמבר 2023
8. ↑  שמעון אלבז, סוף לסאגה: דיא סבע עבר בהשאלה לאמירייטס קלאב, באתר ynet, 3 בפברואר 2024
9. ↑  מערכת וואלה! ספורט‏, סבע כבש בבכורה מבישול של אינייסטה, זלצבורג עם שער תוך חמש שניות, באתר וואלה!‏, 17 בפברואר 2024
10. ↑  דורון בן דור, ‏טיול ידידותי: 0:7 קליל לישראל על גוואטמלה, באתר ONE‏, 15 בנובמבר 2018
11. ↑  ההתאחדות לכדורגל בישראל - רשימת משחקים לשחקן - דיא סבע, באתר www.football.org.il
12. ↑  גידי ליפקין, ‏מאמן הכושר בנבחרת הוא זה שיצר קשר עם סבע, באתר ONE‏, 17 במרץ 2023

| מלך השערים של ליגת העל |
| --- |
| 

|  |
| --- |
| 1950: מרימוביץ' • 1952: גלזר • 1954: שפיגל • 1955: אלמליח • 1956: א. לוי ומיכאלוב • 1957: גינזבורג • 1958: ר. לוי • 1959: אמר • 1960: ר. לוי • 1961: רצאבי וש. לוי • 1962: ש. לוי ונזרי • 1963: רצאבי • 1964: אשכנזי • 1965: אשכנזי וי. מזרחי • 1966: שפיגלר ורומנו • 1968: שפיגלר • 1969: שפיגלר • 1970: רומנו • 1971: בן רימוז' • 1972: שהרבני • 1973: רומנו • 1974: אלון • 1975: רומנו • 1976: מכנס • 1977: פרץ • 1978: לביא • 1979: מכנס ומיאלי • 1980: לביא • 1981: פיטוסי • 1982: מכנס • 1983: מכנס • 1984: לביא • 1985: לביא • 1986: מלמיליאן ורבינזון • 1987: יאני • 1988: ארמלי • 1989: טבק • 1990: מלמיליאן • 1991: לוין • 1992: א. מזרחי • 1993: א. מזרחי • 1994: א. מזרחי • 1995: רביבו ותורג'מן • 1996: רביבו • 1997: קקון • 1998: א. מזרחי • 1999: קוביקה • 2000: טובי • 2001: נמני • 2002: רפואה • 2003: הולצמן ואברג'יל • 2004: הולצמן וחיים • 2005: קולאוטי • 2006: הולצמן • 2007: עזרן • 2008: יבואה • 2009: אבו חצירא, יצחקי ועטר • 2010: ארבייטמן • 2011: תמוז • 2012: א. סבע • 2013: עטר • 2014: זהבי • 2015: זהבי • 2016: זהבי • 2017: קיארטאנסון • 2018: ד. סבע • 2019: שהר • 2020: רוקאביציה • 2021: רוקאביציה • 2022: אצילי • 2023: אצילי |

 |